Sigbjørn Skåden

Skuovvadeddjiid

gonagas

Nasjonalbiblioteket/bokselskap.no

Oslo 2018

Sigbjørn Skåden: Skuovvadeddjiid gonagas

Nasjonalbiblioteket/bokselskap.no, Oslo 2018

Utgaven er basert på 1. utgave, 2004 (Skániid girjie) og utgis med tillatelse fra forlag og forfatter. Tilrettelagt for digital utgivelse ved Nasjonalbiblioteket, 2018.

ISBN: 978-82-7965-388-2 (digital, bokselskap.no), 978-82-7965-389-9 (epub), 978-82-7965-390-5 (mobi)

Teksten er lastet ned fra bokselskap.no

Omslag: Utsnitt av «Beisfjorden in Narvik», fotografi av TorbjørnS 10.06.2011, lastet ned fra Wikimedia Commons (CC BY-SA 3.0)

Jugii

1. Oassi

Bohten siidii vanččain.

dunk-dunk-dunkeme gáddái,

iežan váibmu.

In diehtán čalmmiidan ovddan

midjas deaivvai;

gáddi ruonájin,

čalmmik ruoksadin.

Siiddan ledjen ja juolggik eatnamii

golge čalmmik dievva suttuin,

čahppaseamus suttuid min čuvges riikkan

oidnojuvvon

bukten mon

rittogáddái

unna vanččažiinna,

losses lávkkiigo,

in mon ipmirdan bisánit;

Jusup lea mu namma,

báhtareaddji.

Oahpes čalmmik,

nuppe beal‵ máilmmin,

guovllade mu sisa

iskame mu sielu dihte,

dehke nuvt da orui;

bidjen sielu gitta ja jorgalin hámi,

"Allek nu geahča!" jurdagiid čada,

ja ruvva vel manai:

"Váldde Jusuba lávkka, ik don oainne?

Mátkkosteaddji! Ii gus eiddák leat du buoragit oahpahan?"

"Vulgot!" dadje juolggik,

ja luláguvlui sattai

muhtun helbon hádja stullame njuŋŋ‵vuolin,

muht‵ gullon!

Dánsejeaddji beljiid sinne maŋimus sánik

savkaluvvon ealli brygga nalde

"Hælvettes finnpakk…!"

máilmmi olgobeal‵ sánik

Jusubii

eai báinnáhan báhtareaddji sielu.

Bejás bedjelii botnjalii bálggis,

ik don dárbbas dobddastuvvot

go dobddak,

mon roggen sielu oahpes vàimmuid sisa

čohkkáme gevrenádageažin,

birrasa mokta časkime bealj‵ vuollái:

dá lii mon,

Jusup,

mu juohke goruda oasálasvuohta,

iežan siskkimus váibmolanjan,

mátkkin sieloguovddážasan,

dá lii mon,

Jusup,

váibmu laggame

duddi-duddi-duddi-duddi,

šluŋkejeaddji

abajaga siiddan.

2. Oassi

Oainnák, mon lean muitalusa sáŋgár;

mon,

muittegehtte midjas geavai

iežan seljun

siidiiboahttima áiggi.

Mon imastalan vieruid olbmuid gaskkan

go in ies huomet,

muht‵ goktes sáhtán

jearahallat

go darvanan iežan sinne?

"Ik don gula, Jusup?

Girkui manname!"

ja girkui manai,

báhppa sárdnume jápmimsuttuid birra,

muht‵ manin ii namuhan mu?

manin in beassan suddun

go suddume?

go siellu galggalii buollit speadjariid beasi sinne?

manin ii sáhttán báhppa duohtavuoda?

ii gus dat máhttán sielu johtimiid?

ja go sárdni nogai

huomedin mon

olbmovieru imaslažžan

go ipmirdin aht‵ in beassan báhpa meaddel

suddugasmáilbmái.

Suddutgehtte ledjen mon

girkku sinne,

albmái beasan mon,

suddugas;

in ožžon áimmu

ja olgobeal‵,

beaivvi beaivváža vuolin,

deiven mon iežan suttuid

man gehtte in birge.

Jipmila reaŋga lii geahččalan

mu suttuid suoládit,

mu sielu váldit,

muht‵ mon bessen;

gievrap go ies bássi vuoigŋa

vuoiŋŋastin mon.

Rohkiid roggan rokkik

juohke čalbmečiegan,

máddu

go máddu

go máddu

ráfálas čáhpodaga sinne

vuoiŋŋasteame mu olin;

eatnama nalde mon čohkkájin

iežan čoaskkástuvvon varain dievva,

vuoigŋa ruohtasteame

Reaŋgga bássi sániid nalde,

atte,

atte,

atte, máttuk,

varrii vielbmá dili,

siivui,

siivui

golggalii,

muht‵ ii dat addán,

ja bisten mon

Jipmila huotnaha olgobeal‵

neavregoržžin

vuordime dobdama duomu.

"Midjas su sivahalla?"

oidnen mon olbmuid hámiid sinne;

ies mon dobden,

muht‵ in diehtán,

ja Jipmila reaŋga beasahii olggos

ulmmeheames suddugasaid.

Atte ándagassii, Reaŋga;

in máhtáhan du

ráidnehit mu.

3. Oassi

"Eai dak ipmir?

li leat dak sohka?"

Immo jurdagiid gámnan dasa

meit oidnen,

meit gullen,

meit máisten;

in lean ipmirdan

aht‵ eivákto vážžit hehtton,

mon,

Jerusalema skuovvadeaddji golli buppis,

allasam vážžinskuovaid reideme

juohke vuoigŋama mielde:

"Vážžit don galggak maŋimus beaivái gitta,"

immo lean ovdal ipmirdan

iežan duopmára sániid;

ráhkis duopmár, ale mu guode,

mu váibmu leak don,

mu siellu,

ik don diede?

eivákto sattan mon du gehtte vánddardit

go mu áidna doaivu don leak,

ja diedán iežan sinne:

guodán mon duopmára guodán mon duomu,

duopmár guddon,

gáhččuh - gáhččuh - gáhččuh - gáhččuh!

vuoi árpmik,

Jusup.

Guldaleaddji,

sidak gus olles ságan gullat?

sidak gus váivviid?

sidak gus váimmu?

ja čielgatmeahttunvuoda?

Oui, c‵est moi, mes enfants,

qui suis le Juif errant,

Jusup mu namma,

diehtibehk‵,

ja eivákto jodán mon eatnama.

Giedak mu veahkkin olles eallima,

mu miellan leamas,

ja giedak ledje

mahka mu bukte oarjeguvlui;

virkos Jusup sattai bryggehoavdda váhkarin.

Amas lii aktavuohta,

amas lii ustitvuohta,

soga vieruk nu iežaláganak;

amas lii liekkas meit ožžon,

muht‵ buorrevuohtan válden mon vuostái

ja ruovttoluotta máksen meit sáhtten,

ja ipmasiid imas:

heahkkadahkii dollen mon

giedaid gaskkan

váimmu

midjas ealligodii

iežan čalmmiid ovddan,

immo lean goassege vásihan;

Thea su namma lii

ja giedak darre.

Ráhkis guldaleaddji,

sidak gus gullat?

válddák gus vuostái

Jusuba čiŋaid?

Immo diehtán aht‵ nu dat geavai

ja vudjon mon

ráhkkásin.

4. Oassi

Thea Theažan,

ik don estimerele

jaskatvuoda

Jusuba eallima sátnegovak

čálle du balddan

go ijaid gohčen du oaddima,

go du olin ellen du vuoigŋama,

go liikkák hávssihii mu

Theaža riikii,

Jusuba riikii;

go čalmmik oidne

ja go lávlok snigga jienain

lávlagiid meit ik máhttán:

ráfi buktek mu sivu sisa,

ja mon,

oaivvehis Jusup,

benken oarjenieidda váimmu sisa

ja jaskkodin.

"Josef, jeg tror du kan høre meg tenke…"

ja nu sáhtten.

Giehkan,

stohpu,

girku,

gáhta,

vuovttak,

suorpmak,

sealgi,

áhta,

Jusuba virkos giedak čuvgeje

lapmudeaddji sielu

ja čatne suorpmaid gitta suonaide.

Boaresáhči jurddalas jietna:

"Áltar oarjin bija…!"

muht‵ mon bidjen;

boarrásiid buoskasa bedjel

"Mon lean Jusup,

mon lean Jusup,

mon lean Jusup,"

ja mon bidjen.

Gudnálas Oarjeriika,

du sinne odden mon hearvamus nahkára;

du nállenieida

mu oaddinseahkka,

ii olgobeal‵ máilbmi oidnon,

dego seahka sinne,

muht‵ buorre Oarjeriika,

ii olmmos eaidi oade

ja go idit bodii

oidnen mon abajaga

Nuortabeali ovdabeal‵ rabdda,

ja čalbmelásu čážeoaivvin sugastisgodii

vuoigŋa.

5. Oassi

Est-il rien sur la terre

qui soit plus surprenant

que la grande misère

du pauvre Juif-Errant!

Juohke bássi girjji namma lean mon,

skuovvadeddjiid gonagas,

leak gus mu oaidnán?

Mon jodán du márkana selju,

du giláža bálgáid,

du deattáma roaŋkejogaid:

Laqedem,

Buttadeo,

Ahasverus,

Kartafilus,

skuovaid reiden mon juohkehaččii

aman máilmmážan jorráma bisánit;

skuovaid gehtte in lihčo mon Jusup,

virkos giedak gorrok mielarabdda deattáldagaid,

goavrume historjjá čada gonagasa šerres biktasiigo,

leak gus mu oaidnán?

skuovak jitnek

ipmasiid

go eatnama jodásan:

da datta dayadhvam

shantih shantih shantih!

de dette diebbelii

sáhtán sáhtán sáhtán!

Bidjek barggu eatnamii,

diktek váimmu gátnjaliid vardit;

la traversée augmentre,

Jusup čatná skuovaid:

gilibojá,

guldaleaddji,

buktejeaddji,

sogasuhkki,

viekseveahkki,

váibmoborri,

guolásteaddji,

ildasdahkki,

sluŋkejeaddji,

botnjalbivdi,

binnosbannos boatkabárdni,

gonagasa buoskkassárdni,

báhtareaddji,

geampagoddi,

ganjaloari čiegusárdna;

bijan mahkáshája uniformma,

suonaidsuorri

čatná julggiide sogaseainni geahčastagaid

ja diktá eatnama giedastit

ábirabdda olbmočollosiid.

Le dernier jugement

finira ton tourment.

Mon riegádin guoktelogigolbma jagi rájen,

ledjen losses mánná gievrras váimmuin.

Eiddi lávii mu askkin doallat

lulláme siivosániid mu beljiid sisa,

mu vuosttas muitu

lea skábmamánu sárgumiid

beaivvi mon čuoigat ohppen,

lean vuolábeal‵ siergarodu soahteprinsá

ja geargebávtti lojes vildu.

Mon riegádin siidabárdnin,

váibmu lea nanus sládjohájan,

skovlábálgá sáttun ja giehkanborddi muitalusais,

lean guolásteaddji ja dálureaŋga,

ja go bidjen julggiid

nuorttaguvlui vančča nala

sadden mon

báhtareaddji

ja siidiiboahtti

simme hámin.

6. Oassi

Deahkan čohkkái ijaid

trubadura;

ránes biktasiis ja sixpence‵ ain

bijai geasanas idjaluhkkii

nuhtaráiddu

meinna nurtii mátkkostin,

vanččaholbi tevdneme vielgadin

ija čáhpodaga vuostái,

ja jienagehtte

guldalin mon Nuortariikka geasanasgeasu.

Ii dat lean biegga,

dat lii Geasanas ja dan máhtádeaddji,

ja Trubadura suorpmaid mielde

manne vuonak ja gáddi

siidiiboahtti

ja báhtareaddji

vážžinskuovaid mielabálgá:

Man hat uns nicht gefragt

als wir noch kein Gesicht,

ob wir leben wollten oder besser nicht.

Jetzt gehe ich allein

durch eine fremde Stadt

und ich weiss nicht,

ob sie mich lieb hat.

Ich schaue durch die Fenster,

durch Tür- und Fensterglas

und ich warte,

und ich warte auf etwas.

Wenn ich mir was wünschen dürfte,

käme ich in Verlegenheit,

was ich mir den wünschen sollte,

eine gute oder schlechte Zeit.

Wenn ich mir was wünschen dürfte,

möchte ich etwas glücklich sein,

denn wenn ich gar zu glücklich wäre,

hätte ich Heimweh nach dem Traurigsein.

Wenn ich mir was wünschen dürfte,

käme ich in Verlegenheit,

was ich mir den wünschen sollte,

eine gute oder schlechte Zeit.

Wenn ich mir was wünschen dürfte,

möchte ich etwas glücklich sein,

denn wenn ich gar zu glücklich wäre,

hätte ich Heimweh nach dem Traurigsein.

Spánjola Trubadura lii,

máilmmálas olmmos,

Juan Espera á Dios

su namma,

su sánik váddásak ipmirdit,

muht‵ mieladeamek šolge

aktan

go Geasanas ja Skuovak deaivvade

guhkkin ávdin ábin

gosa máilbmi ii hain ollen

ja jaskat vellek suttuk.

7. Oassi

Suilu deahka nalde,

Trubadura nuhtaid vuolin,

gesii Geasanas gáhtavas gatnjaliid:

Thea, manin mu guddek?

manin ik sáhttán Jusuba Thean?

ik don ipmir?

don borak mu váimmu,

in mon du gehtte eale,

eallima jábmin lean,

goktes sáhttek,

Thea Theažan?

Geasanas gevrehii mu:

Thea, oadák gus?

oainnák gus mu dal?

gulak gus Jusuba vuoigŋama?

goktes sáhttek?

goktes lea háhppun hávohis hávvi?

manin ii riekta leas?

ik don Jipmila vidaga dobdda?

ik don goddit galgga,

Theažan,

Jusuba sielu,

ja váši čada čiebai

jávohis jurdda:

mon dat ledjen

guhte gudden du.

Thea,

ipmirdak gus

manin hehtton?

ipmirdak gus

du hávohis čirrosak

bolde bistevas riibmagovaid

Jusuba sieloseaidnái?

ipmirdak gus?

Sohka geassá ja mon hehtun čuovvut,

dego iežan olgobeal‵ miella,

siida mu váibmu,

sohka mu siellu,

simme go don,

muht‵ iežalágan

ja válljet vertejin,

go hiebagehtes máilmmik ledje;

ja go čatnen vártnuhis vážžinskuovaid

ja nurtii vanččastin

suttomeara báruid nalde

jámii Jusup,

ja Trubadura nuhtaid sinne

riegádii Jerusalema skuovvadeaddji

oddasit

ja birastisgodii vas máilmmerabddaid,

eallima jábmi

bejásčuožžilan

eaidi vánddardit dihte,

miella bisána

ni ici ni ailleurs,

mon lean Jipmila nárra,

j‵ ai beaucoup du malheur.

Trubadura muitalii merrii

mu vártnuhisvuodaid,

ja mon bessen eivákto suorpmastit

deahkaija spálliid sinne.

Nuhtak lulláje mu,

dego Eiddi savkkástallan,

ja jáhkkálas Jusup jurddasii:

"Ii dat nu vearrát,"

muht‵ go julggiid bidjen

siidagáddái

ja ies neavrri oidnen

vieljaža čalmmiid sinne

jorgasii birasteaddji miella.

Mearraspeadjalin oidnen mon

iežan gállomearkka

ja gullen mon garrasit

duopmára sániid:

"maŋimus beaivái gitta".

Skuovak jienastisgohtek;

abajaga siiddan ledjen.

8. Oassi

"Skihpa ja moras vurdek sin

geak vuostáiváldek su."

Ráhkis Vieljažan,

mon oidnen du čalmmiid sinne

gadasvuoda

go oidnek čalmmiidan eai speadjalan

du gudnevasvuoda.

Muhto Viellja,

mon in máhttán;

Viellja, don leak

mu čalmmeduohk‵ neavri,

mu roaŋki ráhkisvuohta,

jur nugo Thea,

muht‵ du mon válljejin,

ik don huomet?

Viellja?

ik don oainne

hármma sinne ráhkisvuoda?

Mon skibahan du,

Viellja.

Mon oidnen

jur go vanččain bohten,

vuosttas geahčastaga sinne

oidnek don

mon in leat du viellja,

muhto Viellja,

geahča!

Mon lean Jusup!

ik don huomet

mu?

Viellja vikka!

Geahča mu gollebiktasiid duohkái!

ik don Jusuba oainne?

in leat mon du viellja?

du minstár?

du váhkar?

Hehtuk mu siidii veahkehit,

ráhkis Viellja,

amasek skuovak mu váldit;

mon gulan

dego váimmoritmma mielde

gáhččuh - gáhččuh - gáhččuh - gáhččuh!

dak jitnek

go Vieljažan čalmmiid

čalmmegehtte váiddán.

Thea,

gulak gus Jusuba váimmu?

Viellja,

oainnák gus Jusuba sielu?

Thea,

Viellja,

addek ándagassii

go in diede meit ies barggan:

diedágehtes suddugasak

eai sivalaččak leat;

Thea,

mon lean válljen,

Viellja,

mon in beasa;

skuovak go stevválak

go juolgin saddan:

Ann-pann-riga-dann

skuovvadeaddji beasadan,

dunn-denn-stip-ste

Jusup áltar vuoiŋŋase.

9. Oassi

Siiddan in ábi oaidnán.

Váibmu midjas ovdal

siidabártni gievramus leamas

ii sat nu garrasit lággan.

Eiddi sátneráidu,

ruohttame dego riehttása sojiigo,

ii lullán sat siergarodu prinssá.

Dá lii mu mearriduvvon riika,

mon in beasalan,

ja beaivvi jorrama mielde

gullen mon,

beallji eatnamii,

vážžinskuovaid vales lávkkiid

bártnivuoda selju bedjel,

vaikko jaskat juolggik vuoiŋŋaste.

Oui, c‵est moi, mes enfants,

guokte duhát jagi,

jápmán ja bejásčuožžilan,

dobdabehk‵ gus,

siidamánážak,

skuovvadeddjiid gonagasa?

In mon jahke,

mu váibmu lea amas,

ja viiddaset vážžá sátni.

Mon lean son

guhte Kristusa časká:

Buttadeo.

Ja go ledjen olggos beassan,

Jipmila reaŋggan,

ja máddogiid ránes ráhtomuittuk

mu birastahtte

ja váimmun vuoiŋŋahe,

huobmejin mon

Kristusa muodu sinne

Theaža moji;

ja go Jipmila bárdni

nuppi muodu attestii

divttii skuovvadeddjiid gonagas

Jusuba čorpma

aktii vel časkit,

ja sálttiid čada

oidnen mon

moji jávkame.

Fiidnák ja daskadak čužžo

girku olgobeal‵ rásik,

ruotnasak dego gululmas Mediterránarmearra.

Mátrosak láveje dan muitalit

oarjin,

gávpotgátti káfeaid sinne

mearaguoli boradeame

vuollagiid juhkame,

dak geak ledje dan meara mátkkostan

ja oaidnán

dan šieguid.

Thea boagustihčui go siidii bohten

násttečalmmát:

"Jeg liker drømmene dine, Josef…"

ja nu ledjen niegustan,

dal in sat,

ráfin ledjen,

dal lean ráfihis,

ja rásiid mediterránarivdni

muittuhii mu

mu spánjolaverddii, Juan,

Trubadura,

ja Geasanasa mearanuhtaide.

10. Oassi

Deahkaijaid seavdnjadasa sinne

lii Trubadura

muitalusa muitalan,

čielga jorggudáru mielde,

dego Boareseadni leamasan:

Juan Espera á Dios,

eret Rodalquilaran

Spánjolaidriikka oarjerittun.

Ruvva mon ipmirdin

dat mu verdde lii,

le Juif errant d‵Espagnol,

ja go ságaid muitalii

mon oidnen iežan lávkkiid

su skuovaidmearkkaid sinne.

Geasanas ja roaŋkesánik

bukte vel mu sielu

seavdnjes ávdin áhpái,

ja aktan min sálttiid mátkkosteimmek.

Bejássaddan mearagáttin lii Trubadura,

ii nugo mon,

sáltehádja su eallin leamas

mánážin jo.

Trubadura historjá

lii nieidda birra,

Maria Concepcionan

dat nábddii su,

unna gávpoga fávru;

mon dego oidnen

Theaža čalmmiid

go Trubadura áiggi čuvvon,

ja go,

Mediterránarmeara sálteáimmu mielde,

ijak čovgadin sadde

oidnen mon vel čielgasit

aht‵ iežan váibmu

lii čohkin saddan.

Dego soalddágak leap:

lávki! lávki! lávki! lávki!

akta-guokte-golbma-naga!

unus - duo - tres - quatuor!

Min leap Ahasverusa vurdon maŋisboahttik,

Juan-Jusup,

Jusup-Juan,

guoktelanjat čohki

bálddalagaid čohkkáme

simme vančča nalde,

skuovak gitta ráfihis julggiide,

ja go Trubadura muitalii

huomihin mon

iežan odasvuiton vuoiŋŋa;

fivrui ja fuikolas

unus - duo - tres - quatuor!

ja nu sártnui Trubadura:

11. Oassi

Spánjolaid oarjerittu nalde

skihčče njárggas

man namma lea Njiŋŋelasnjárga,

meara ja meara gaskkan

Sierra de Gádora hallanasa lahka.

Danne,

Mediterránarmeara sáltteruonaid sinne,

veallá unnabinnos gávpogas,

Rodalquilaran nábdon

beakkán soahtegeamppa maŋŋiel,

conquistador ja barbáraid hearrá,

Rodalquilara gudni,

ja golbma siiddun lea mearra,

gávpoga áidna čalbmi,

áidna njálbmi;

lea gus vejolas nie eallit?

nu dat lea,

ja Geasanasa nuhtaid mielde

oidnen mon Rodalquilara

ja midjas čuovvut galggai.

Rodalquilar lii vuogas báiki bejássaddat,

oskku siivos askki sinne elii álbmot,

nubbi skovlá nieiddaide,

nubbi skovlá bártniide,

ja mearra gaittiinnaid birra

gaittiinveagalas báhppan,

akta skuovvan,

njárgalávki eananrabdda maŋimus gearggi nalde,

njiŋŋelaččaid stullansedji;

Maria Concepcion,

njárggža stuorra fávru,

rávjjaid niehku,

dak geak mearan gesse,

dak geak várin rogge,

muht‵ Maria miella lii dobddus:

Juan dat sidai.

Dobddak gus biekka,

Rodalquilar,

midjas nuorttan boahtá?

dobddak gus sániid

mahka vuoiŋŋak čuvgejik?

vuoiŋŋak gus sálttiid ja nuhtaid

galmmas mearan?

Soahteprinsá vuoigŋá du niskká vuolus,

mon oainnán du,

Señor Conquistador!

Dara!

Gonagas du guovllada!

ja Juan jorkkii muitalusain

goktes trubadura skuovvadeaddjin

ja geasanas muitaleaddjin sattai,

dego mon oidnen

Maria Concepciona morrasa

ja du hármmá

go mánák ságaid guldalin

dunn-denn-stip-ste

ja áhpi rabas lii.

12. Oassi

Guhtte sáhttá njiŋŋelaččaid gaskkan váhkara biehttalit?

guhte sáhttá árjjuid gehtte suhkat?

Lean mon Jipmil?

go Kritusa časkkán?

Oui, c‵est moi, mes enfants,

mon báhtaran nuorttaguvlui

ruonas mearan,

un cocher sans âme

go in ráhkistit máhttán,

muht‵ ii leat duohta

go ráhkis ledjen,

muht‵ in ožžon,

ja Rodalquilara hárbmá mu dohppestii

go bivden

ja in váldán

Maria Concepcion.

Midjas lea rávja njiŋŋelačča gehtte?

jearai unna gávpogas

spánjolaid oarjerittun;

ja mon čatnen skuovaid,

ni ici ni ailleurs,

Juan lea mu namma,

báhtareaddji.

Gullek,

lea duohta,

eai dak leat ságak,

lean mon ja mu jurdagak,

guokte duhát jagi,

lea duohta,

boran eatnama sálttiid;

lean juohke riika,

nábdek mu legiovdnan

go min máŋgá leap,

ja eivákto guodán mon losses noadi,

mon dat lean

gean varra ivdná

Via Dolorosa

maŋimus beaivái gitta

unus - duo - tres - quatuor!

immo leat Kristus,

muht‵ dat guhte časká,

guhkkin ávdin ábin,

le dernier jugement,

ja Geasanas bidjá luodi

mu lávkkiid ritmii.

Gieža ruovdeporttá,

gieža rámšukbávtti,

gieža manahaga,

oainnák gus mu?

stoalppu birra eaidi váččašeame

ráigame eatnama;

disperatu,

jámegehtes jábmi,

máilmmi láseráiggi ovddan.

Dan rájen go Rodalquilara gudden

lean máilmmi golbmii čadahan,

muht‵ eai goassege leat skuovvadeaddji skuovak

siidagávpoga gáhtaid vas guoskan;

aktii gibžon mon,

váibmu čoddaga sinne,

Sierra de Gádora hallamus gáisái:

Oidnen ábi ja oarjeduoddara

ja guhkkin rabddan lii unnabinnos huonasdubni,

mu Rodalquilar,

beaivestunžemen ruonaidgáttin.

Ja go vuolus gibžon,

čalmmik njuoskkisteame,

mon nuorttaguvlui jorgalin

ja in oaidnán sat

goahtoeatnama.

13. Oassi

Vellen máddogiid ránes gerggiid gaskkan

go olggos bohte,

fiidna skuovaigo,

beaivi speadjáleame gellon čáhpodagan;

bohtek, neavrrik!

čuvgek mu sielu!

Váldek Gonagasa gitta

jus duostilehpek!

"Midjas geavvá dus, Jusup?"

dak čuvgeje mu;

muht‵ ehpek din mu skuovaid oainne?

ehpek din huomet?

messieurs, je vuos proteste!

ehpek din ipmir?

c‵est moi!

Jusup, gonagas;

čogi vuolde laggá siidabártni váibmu!

muht‵ eai dak huomedan

ja ránežak jaskkode.

Mon lean skuovvadeddjiid gonagas,

lean sogasuhkki ja soahteprinsá,

Ahasverusa vártnuhis maŋisboahtti,

c‵est moi, mes enfants,

guhte guoddá álbmoga noadi

Via Dolorosa gergon bálgá mielde,

mon dat lean korssa vuolin,

dat lea mu varra

midjas ruoksadin dahká

Via Dolorosa ránes geargebálgá,

unus - duo - tres - quatuor!

bures, Getsemane!

unus - duo - tres - quatuor!

bures, signor Legionarius!

mon čummán iežan niera,

gibžžun korssa nala,

gea!

das mon heaŋgán,

gea!

váldibehk‵ vuostái

Jusuba čiŋaid?

Bálggissaddu jienastii skeaikkaid

go skuovak mu girkoportta olggos

viegahe,

vástik šuvva,

dak bukte mu rásiid čada

mearragáddái,

rándasáttu skuovak nábárde:

ni ici, ni ailleurs,

Jusup lea mu namma,

datta dayadhvam damyata,

gáttin ledjen,

davás,

davás,

dobden aht‵ váibmu čáŋai

goruda,

julggiid čada

saddui,

ja čohki lakkai.

14. Oassi

Gátti nalde oidnen

miellagova

Trubaduran váidame

Sierra de Gádora hallamus gáissán;

binnos lii njiŋŋelaččaid skihčči skáda,

ja viervásálttiid sinne oidnen

Maria Concepcion,

Thea,

mon isken sivu:

eai dak lean vuostáiváldán

mu,

čiŋaduvvon Gonagas fiinamus gollebiktasiigo,

šearri,

šearri

čuvgeje mu vážžinskuovak:

"Skihpa ja moras vurdek sin

geak vuostáiváldek su."

"Attán ándagassii,"

jurddasin,

go sálttik skuovaid njuoskade.

"Jusup!

Ale mana!

Dat lea miela massán!

Veahket!

Jusup!

Dat meine iežas hávkat!"

Mon dego gullen jiena,

Eiddi siivosániid,

muht‵ ii dat lean munnje

ja dikten hallabu sálttiid.

Viervván stunžii unnabinnos vanččas;

mon jorgalin oaivvi,

válden sisa áimmu midjas lulan bosui,

dobden

goktes iežan álbmoga noadi

mu olggiid dettii,

jorgalin vas davás

ja gibžon sisa;

guhkkin ávdin áhpái.

Vančča sinne eai árjjuk gámnon

ja biegga buvttii mu olggos.

Geahččalin várdat

vai oaidnit rabdda

gonnes áhpi jávká dáiváhii,

muht‵ ledjen baskasa sinne.

Váibbas velledin dehkkii;

vellen geahččame bejás,

balvvak dego čuovvuleame mu,

árjjogehtes báhtareaddji,

báruk lulláme,

biegga stullame,

sáltehádja njuŋi sinne

dego odasmahtton fráhkka,

dobden dego niegu sinne

skuovak čanahallame julggiid birra

ja Jusup, gonagas,

gahčai guhkes, losses nahkárii.

Sátnelistu

abajaga

- vimmát, dakkaviđe

albmi

- albmi (dušše vuoiŋŋalaš/abstráktalaš mearkkašupmi)

áltar

- ii goassege

boaresáhčči

- áddjá

boareseadni

- áhkku

buppis

- soga gollemánná, dávjá soga nuorramus mánná

čohki

- váibmu (dušše fysihkalaš/konkrehtalaš mearkkašupmi)

dáivvát

- albmi (dušše fysihkalaš/konkrehtalaš mearkkašupmi)

eaidi

- agálaš/agálaččat

eiddi

- eadni

eivákto

- okto

gáittin

- buot

gáittinak

- buohkat

gehtte

- haga

gevret

- vuodjit

gibžut

- gizzut

gieža

- čieža

goktes

- mo/movt

healbat

- vájalduhttit

hehttut

- fertet

hiehpat

- heivvet

midjas

- mii

nábdit

- gohčodit

reidet

- ráhkadit

ruvva

- johtil/johtilit

siida

- ruoktu

sinne

- siste

skihččet

- skirrát

sládju

- ládju

snigga

- šnjirggas

stunžet

- stuhčat

váibmu

- váibmu (dušše vuoiŋŋalaš/abstráktalaš mearkkašupmi)

vanča

- fanas

vástik

- farga

vieksi

- návet

Sigbjørn Skådens Skuovvadeddjiid gonagas er lastet ned gratis fra bokselskap.no

Table of Contents

Skuovvadeddjiid gonagas

1. Oassi

2. Oassi

3. Oassi

4. Oassi

5. Oassi

6. Oassi

7. Oassi

8. Oassi

9. Oassi

10. Oassi

11. Oassi

12. Oassi

13. Oassi

14. Oassi

Sátnelistu